**Grundejerforeningen for Kårup Skov og Ordrup Næs**

**Skriftlig beretning 2019**

**Bestyrelsens arbejde**

Bestyrelsen har siden sidste generalforsamling afholdt 5 møder, heraf et konstituerende møde.

Arbejdsdelingen har i perioden været: Kirsten Møller, formand. Kirsten Søndergaard, sekretær og næstformand. Stig Nordbøge Pedersen, kasserer. Jeppe Edens, vejformand. Thomas Lohren Busch, Hjemmesiden og Orientering. Jacob Christian Bertram, servitutter, lokalplaner og lovgivning. Hans Peter Busk og Henrik Harboe, Natur og Miljø, herunder strandrensningsdag.  
Thomas Lohren Busch har måttet trække fra bestyrelsesarbejde af private grunde, og suppleanten Henrik Harboe er derfor trådt ind i bestyrelsen på hans plads. Kirsten Engel har været så venlig at træde til og hjælpe med Hjemmesiden og Orientering igennem det sidste halve år.

Arbejdsdelingen og samarbejdet i bestyrelsen fungerer fint og foregår i en god og konstruktiv atmosfære. Meget arbejde i bestyrelsen foregår gennem flittig korrespondance over e-mails.

**Nye kandidater til bestyrelsen**

Som nævnt på flere generalforsamlinger arbejder bestyrelsen for løbende at finde nye kandidater til bestyrelsen, ikke mindst lidt yngre medlemmer. Det er vi godt i gang med. Har du lyst og mod på at være med i bestyrelsesarbejdet fremadrettet, så kontakt formanden og hør nærmere.

På generalforsamlingen siger vi farvel til grundejerforeningens formand, Kirsten Møller, der trækker sig efter 11 års arbejde i bestyrelsen. Hun ønsker at kaste sig over andre opgaver.  
Jeppe Edens, der har været foreningens vejformand igennem de sidste 6 år, ønsker også at fratræde. Jeppe er fyldt 80 år denne sommer og finder, at det er på tide, at foreningen udpeger en ny vejformand.

**Vejene, 2018 og 2019**

I efteråret 2018 blev vejene reetableret efter sommerens hårde trafik. Næsgårdsvej samt en del af Næsvej blev behandlet med støvbindemidlet Dustex, og alle huller blev efterfyldt.

Det er bestyrelsens vurdering, at vejene i 2018 var i en passende stand, også de steder hvor der altid vil være problemer som følge af megen og tung trafik.

Forårsrenovering 2019 fandt som vanligt sted lige før påske. Birkeberg blev sporfyldt, og Næsgårdsvej fra Ordrupvej og Næsvej frem til asfalten er blevet renoveret, herunder hævet på midten, så vandet bedre løber af – samme indgreb som sidste år blev gennemført for Næsvej lige før Digebakken.

Vejentreprenøren har mange steder brugt vejhøvl til at lave afløb til siden til afledning af regnvand, så vi undgår pytter og dermed huller. I juni blev Næsgårdsvej og en del af Næsvej igen behandlet med Dustex til minimering af støvgener.

Der er etableret de sædvanlige grusbunker ved Aspargesmarken og ved krydset Birkeberg/ Næsgårdsvej. Medlemmerne opfordres til selv at hente grus og fylde vejhuller ud.

I den nye chikane ved indgangen til Næsgårdsvej fra Vindekilde Strandvej er der i foråret plantet de lovede birketræer. Nu er det spændende, hvilke erfaringer vi får ved driften af chikanen.

Til efteråret vil entreprenøren som vanligt reetablere vejene efter sommerens skader.

**Vejudfordringer og beskæring af hegn til vej**

Ud over vejrliget (regn) er de største problemer for vejvedligeholdelsen byggerierne og manglende beskæring langs vejene til sikring af fritrumsprofilet.

Derfor har grundejerforeningen i år påbegyndt en kampagne for at få grundejerne til at beskære korrekt. I påsken har vi inspiceret en række veje og fundet 21 steder, hvor beskæringen er særlig utilstrækkelig, hvilket giver problemer for f.eks. renovations-, kloak- og redningskøretøjer.

Bestyrelsen har efterfølgende rettet henvendelse til ejerne af disse grunde. Det skal understreges, at også andre end de 21 særligt udpegede steder trænger til beskæring.

Kommunens regel er, at der skal være et frirum på 4,5 m i højden på vejene. Du kan læse lidt mere om dette på kommunens hjemmeside <http://www.odsherred.dk/borger/trafik-og-veje/vedligeholdelse/som-grundejer-skal-du-huske/beskaering-af-planter-og-traeer>.

Bestyrelsen anbefaler, at vi beskærer, så vejene har en bredde på mindst 2,5 m på hver side af vejens midte. Ellers er der stor risiko for, at vores veje bliver uhensigtsmæssigt slidt, fordi bilerne kører ud i rabatten for at undvige grene, der hænger ud over vejen. Det vil give større udgifter til vedligeholdelse af vejene, og den udgift må grundejerforeningen betale.

Hvis det enkelte medlem ikke rydder tilstrækkeligt ud for sin grund, kan man risikere, at Odsherred Kommune af egen drift tager hånd om situationen. I sidste ende kan kommunen foretage den nødvendige beskæring på ejerens regning, og beskæringen vil da normalt ske helt ind til skellet.

**Høje hastigheder**

Når dette er sagt, så er også for høje hastigheder vejenes store fjende. For høj hastig og opbremsninger skaber huller. Vi opfordrer alle til at vise hensyn og køre max. 30 km/time på Næsgårdsvej og Næsvej. På alle øvrige veje opfordres til max. hastighed 20 km/time.

**Fibernet**

I løbet af foråret har der været en del opgravninger på vore veje. Det skyldes, at flere og flere tilslutter sig fibernettet, som bestyrelsen tog initiativ til at få nedlagt i vort område. Kommunen har været flink til at advisere os, og vi får i hvert tilfælde mulighed for at gøre indsigelse og at tilse, om vejene er reetableret på ordentlig.

**Parkering og skiltning**

Vi har igen i år mærket stigende trafik på vejene, ikke mindst på Næsvej. Flere benytter deres huse i længere perioder, og flere gæster/turister kommer til. Kommunens misvisende landevejs-skiltning giver fejlagtig information om, hvor langt man kan køre ud på Næsset. Det bidrager til, at turister kører for langt ud, har svært ved at finde parkering og sætter deres biler uhensigtsmæssige steder.

Flere medlemmer klager over biler parkeret, så man ikke kan komme forbi eller ind og ud fra egen grund. Der er to offentlige parkeringspladser i vort område – og her er plads til alle biler. Vi har haft møde med kommunen om dette. Vi har indsendt brev herom til kommunen og har en aftale om, at vi bliver kontaktet om problemet, så vi sammen kan finde bedre løsninger. Bestyrelsen har dog endnu ikke hørt fra den nye medarbejder, der er ansvarlig for området.

**Hegn, trapper og bænke**

Hvert år modtager bestyrelsen henvendelser fra medlemmer om hegn, trapper og bænke inden for grundejerforeningens område.

Det er bestyrelsens holdning, at vi af naturbeskyttelseshensyn ikke støtter ønske om opførelse af flere private trapper til stranden. På hjemmesiden kan man hente oplysninger om reglerne. Ønsker man at genopføre en gammel trappe, skal man søge om tilladelse både hos myndighederne og hos ejeren. Ejerne af strandene/skrænterne i vort område er Grundejerforeningen, Naturforeningen og Næsgården/Peter Treschow. Hvem, der ejer hvad, fremgår af kort på hjemmesiden.

Hegn og deres beskaffenhed er bestemt i hegnsregler, servitutter og Lokalplan 6. Alle disse kan findes på vores hjemmeside. Ifølge Lokalplan 6, der dækker hele Ordrup Næs fra Røglevej, gælder følgende i § 6, stk. 3: *”Hegn i naboskel og mod vej, sti eller friholdte arealer må kun etableres som levende hegn, dog ikke klippede hække.”* Tilsvarende regler gælder for langt de fleste områder, jævnfør eksisterende servitutter for området.

Ved klager gør bestyrelsen lodsejer opmærksom på eventuelle ulovlige forhold, f.eks. i forhold til naturbeskyttelsesregler, servitutter/lokalplaner, og beder om, at forholdene rettes op. Hvis lodsejer lovliggør forholdene, er alt godt. Hvis det ikke sker, anmelder vi på foreningens vegne forholdet til den relevante myndighed, som herefter tager hånd om sagen.

Er man som nabo generet af hegn, som man finder ikke lever op til de givne bestemmelser, kan man rette henvendelse til kommunen og anmode om et hegnssyn.

De bænke, som er opsat i området, er etableret på privat initiativ. Grundejerforeningen har derfor ingen vedligeholdelsespligt m.v. for disse, men vi kan konstatere, at de eksisterende bænke generelt vedligeholdes og evt. genetableres, hvis de f.eks. på grund af vejrliget falder sammen.

**Byggesager**

Hvert år opfører medlemmer nye sommerhuse/tilbygninger/annekser, og bestyrelsen lægger afgørende vægt på, at alle regler, servitutter og deklarationer overholdes i den forbindelse. Det gør vi for at bevare områdets karakter og de mange naturværdier, som området er kendt for. Vi modtager ind imellem enkelthenvendelser/klager fra medlemmer, hvis noget tyder på, at reglerne ikke er fulgt. Bestyrelsen håndterer disse henvendelser fra sag til sag og tager efter behov kontakt til bygherren og eventuelt kommunen. Vi søger dialogen, så ”sagen” så vidt muligt løses i mindelighed.

**Naturpleje**

I det forgangne år har vi som vanligt afholdt strandrensningsdag sidst i april. I år var der som forrige år den vanlige mængde skrald og derudover også større emner som f.eks. en gammel, ødelagt jolle og en ødelagt bådvogn. Kirsten Engel lagde også i år hus til afholdelse af den efterfølgende frokost for de glade strandrensere. Tak for det.

Græsslåning og pleje af fortidsminder er udført som vanligt. Sidste års meget varme sommer gav ikke den store vækst, men her til foråret er det tydeligt at se, at græs og øvrige planter ved fortidsminder er i god groning igen.Vi har fortsat aftale med kommunen om, at vi forestår plejen af fortidsminder på fællesarealerne i vort område. Den årlige rydning er foretaget af vores entreprenør, Kurt Hansen. Kommunen refunderer udgifterne til rydningen. Kurt rydder også stierne langs vandet.

**Japansk pileurt - pilotprojekt**

Igennem mange år har adgangs- og redningsvejen fra Skovstien til stranden, mellem Skjærkjær og Birkeberg, været stadigt vanskeligere at passere, fordi japansk pileurt har bredt sig mere og mere. Ifølge Miljøstyrelsen er japansk pileurt uønsket i den danske natur, da den spreder sig på bekostning af hjemmehørende arter. Bestyrelsen har i et pilotprojekt fulgt styrelsens retningslinjer og iværksat bekæmpelse af pileurten på denne vej. Dels ved afgravning af rodlaget, dels ved slåning og tildækning. Da der er tale om en særdeles sejlivet plante, forventes det, at arbejdet med at bekæmpe pileurten bliver årelangt.

Japansk pileurt er invasiv. Den er hurtigt voksende, og dens rodnet spreder sig konstant og siges at kunne splitte betonfundamenter og ødelægge asfaltveje. Se mere om dette på vores hjemmeside.

Foreningens medlemmer opfordres til at være opmærksomme på forekomsten af japansk pileurt og i videst muligt omfang holde den nede eller gerne forsøge at udrydde den. Men pas på med at efterlade afklippede stængler eller rødder. En cm stængel eller rod er nok til at planten kan overleve. Læs gerne miljøstyrelsens anvisninger, før kampen tages op.

**MOL-projektet og foreningen VOKS**

Grundejerforeningen har sammen med 9 andre grundejerforeninger i vort område dannet foreningen VOKS, der har til formål at udvikle Motions-, Oplevelses- og Legemiljøer (MOL-projektet) for alle aldersgrupper i Kårup Skov. Et nyt miljø har set dagens lys i det forløbne år. Her finder I nu gynge, svævebane og et klatrestativ, kaldet ”den væltede brændestabel”. Det er det sidste miljø, der vil blive etableret i Næsskoven udover de allerede eksisterende Eventyrdalen, Sletten og Træningsmiljøet - og to vandrestier – Eventyrstien (hvid sti) og Orehøjstien (gul sti).

I løbet af efteråret vil der øverst oppe i skoven ved shelterne med den storslåede udsigt over Nexelø-bugten blive bygget en ”Formidlingspavillon” i samarbejde med Naturstyrelsen, projektet Istidsruten og Friluftsrådet. Her skal fortælles om klimaforandringer, istiderne og landskabs-dannelse.

Digitalt vil der blive lavet en slags skattejagt, hvor man kan lære om landskabsdannelsen og naturen i Bjergene.  
Gå ind og kig i skoven. Se mere om projektet på vores hjemmeside under Aktuelt. Kort over området og miljøerne kan som regel fås ved informationstavlen ved busstoppestedet i Ordrup By og i folderholdere inde i skoven, Men på grund af manglende økonomi løber foreningen tit tør for foldere. 3.500 foldere er pt. uddelt. Folderen kan også downloades fra VOKS hjemmeside [www.Kaarupskov.dk](http://www.Kaarupskov.dk).

Du kan støtte foreningens arbejde ved at blive medlem. Det koster kun 50 kr. om året.

**Regnskabsåret 2018**

I regnskabsåret 2018 kom alle kontingenter i hus.   
Grundejerforeningen fik et overskud på kr. 53.329, og vores formue er nu på kr. 285.119. Heraf er kr. 50.000 hensat til ekstraordinær vedligeholdelse af veje.  
  
Bestyrelsen har tegnet en netbank forsikring, som dækker indbrud i vores netbank, hvor der indestår en halv million kroner, når likviditeten er højest.  
  
I 2018 har bestyrelsen igen kørt kampagne for tilmelding af betalinger til betalingsservice, da dette er den billigste og nemmeste løsning for foreningen. Vi opfordrer alle medlemmer til at anvende denne betalingsform.  
  
Bestyrelsen har igen i år kørt kampagne for at skaffe medlemmernes e-mail adresser. Det er den enkleste, billigste og hurtigste måde at kommunikere på vedrørende særligt vigtige sager og spørgsmål. Husk at informere bestyrelsen, når e-mail adressen ændres.

**Hjemmesiden**

Vi opfordrer alle medlemmer til at besøge vores hjemmeside [www.kaarupskovogordrupnaes.dk](http://www.kaarupskovogordrupnaes.dk) og checke, om der er noget nyt i vores område. Det kan være både nyttigt og vigtigt. Se især under Aktuelt. På Hjemmesiden findes også servitutter, referater af generalforsamlinger, sjove billeder, nyheder om, hvad der sker i vores område. Endvidere findes links til lokale foreninger, organisationer og aktiviteter. Vi modtager meget gerne både gode fotos, indlæg eller et tip om, hvad der kan være af interesse for foreningens medlemmer.

**Orientering.**

Nyhedsbrevet Orientering udkommer hvert år i marts. Det kan downloades fra hjemmesiden. Her kan man læse de væsentligste oplysninger om, hvad der sker i vores område. Kirsten Engel har redigeret Orientering også i år.

**Vi opfordrer alle medlemmer til at deltage i den årlige generalforsamling, der i år afholdes lørdag den 20. juli, kl. 15:30 på Tingstedet/Skjærkjær**

**Dagsorden med bilag lægges ud på hjemmesiden senest den 29. juni.**